Nu-mi justific articolele, dar, de această dată, cred că se impun câteva precizări dintru început: acesta nu este un text publicitar (oricum, toate articolele publicitare sunt puse la categoria “publicitate” pe blogul meu, fără excepție); nu e scris pentru a favoriza vreo firmă sau a promova anumite servicii sau mărfuri; articolul nu este nici vreun cadou făcut cuiva și nici expresia vreunui interes personal pecuniar sau medical. Nu am nici prieteni, nici rude în sistemul medical sau farmaceutic, nici în partea de producție, nici în distribuție, nici în consum. La drept vorbind, nu sunt dependent de nici un medicament, nici eu, nici persoanele apropiate din familia mea. Practic, nu am nici o conexiune cu industria farmaceutică în afară de ocazionalele pastile anti-răceală sau împotriva durerilor de cap (mai iau și anti-acid după câte o masă cu ceapă călită și sosuri roșii; știu c-ar trebui să mă abțin, dar nu rezist la o tocăniță cu mămăliguță, chiar dacă e trecut de ora 18). Ah, da, sunt alergic la fân, dar vă dau cuvântul meu că asta n-a influențat în nici un fel ce am scris.

Textul de mai jos este despre cum se stabilesc prețurile medicamentelor în România și despre cum echilibrul fragil al acestui mecanism teribil de complicat poate fi destabilizat de o decizie politică populistă.

Ce m-a determinat să scriu acest text lung, lung, pe care nici nu știu câți vor reuși să-l parcurgă până la capăt?

Un comentariu pe Facebook, de săptămâna trecută. Când am postat un status referitor la criza de medicamente pe care se pregătește s-o declanșeze PSD prin aplicarea unei măsuri pur populiste în sistem, cineva mi-a răspuns așa (copy-paste cu ortografia autorului: “Alta tiganie anti PSD , la cate farmacii sunt in Romania , nici o sansa de asa ceva, interese prea mari…scorniti altceva ….ca pute …”

Am realizat că mulți oameni, pur și simplu, nu știu sau nu înțeleg despre ce e vorba în această industrie, cum se formează prețurile, în ce fel este reglementată piața medicamentelor nu doar în România, ci și în UE, și care pot fi efectele ticăloșiei administrative în domeniu.

Dorința de a explica, deci, este motivul pentru care am documentat și am scris articolul de mai jos – asta, și revolta față de populismul criminal, la propriu, pe care partidul de guvernământ se pregătește să-l aplice pieței medicamentelor din România.

Vor muri oameni din cauza unor politicieni cinici și simt că este de datoria mea să avertizez cum se va întâmpla.

Și, pentru că am primit cereri să pun și voce pe articole, ca să le fie mai ușor celor care preferă să asculte când sunt prinși în trafic, de pildă, iată și înregistrarea materialului:



